CELEX: 32022D0407
Language: sl
Date: 2022-03-09 00:00:00
Title: Izvedbeni sklep Komisije (EU) 2022/407 z dne 9. marca 2022 o zaključku delnega vmesnega pregleda izravnalnih ukrepov, ki se uporabljajo za uvoz nekaterih šarenk s poreklom iz Republike Turčije

10.3.2022   
               
               
                  SL
               
               
                  Uradni list Evropske unije
               
               
                  L 83/60
               
            
         IZVEDBENI SKLEP KOMISIJE (EU) 2022/407
         z dne 9. marca 2022
         o zaključku delnega vmesnega pregleda izravnalnih ukrepov, ki se uporabljajo za uvoz nekaterih šarenk s poreklom iz Republike Turčije
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/1037 Evropskega parlamenta in Sveta z dne 8. junija 2016 o zaščiti proti subvencioniranemu uvozu iz držav, ki niso članice Evropske unije (1), ter zlasti člena 14(1) in člena 19 Uredbe,
         ob upoštevanju naslednjega:
         1.   POSTOPEK
         
         1.1   Prejšnje preiskave in veljavni ukrepi
         
         
                     (1)
                  
                  
                     Z Izvedbeno uredbo Komisije (EU) 2015/309 (2) je Komisija uvedla dokončne izravnalne dajatve na uvoz nekaterih šarenk s poreklom iz Republike Turčije (v nadaljnjem besedilu: prvotna preiskava).
                  
               
                     (2)
                  
                  
                     Komisija se je 4. junija 2018 po delnem vmesnem pregledu v zvezi s subvencioniranjem vseh proizvajalcev izvoznikov v skladu z Izvedbeno uredbo Komisije (EU) 2018/823 (3) odločila, da ohrani ukrepe, kot so bili določeni v prvotni preiskavi.
                  
               
                     (3)
                  
                  
                     Ugotovila je, da sprememba turške zakonodaje o subvencijah za proizvajalce postrvi, ki je bila predmet pregleda, ni upravičevala revizije izravnalnih dajatev za vse proizvajalce postrvi v Turčiji. Vendar je bilo ugotovljeno, da se je učinek zakonodajne spremembe razlikoval na ravni posameznih družb (4).
                  
               
                     (4)
                  
                  
                     Komisija je 15. maja 2020 po delnem vmesnem pregledu v skladu z Izvedbeno uredbo Komisije (EU) 2020/658 (5) spremenila stopnjo izravnalne dajatve za enega proizvajalca izvoznika.
                  
               
                     (5)
                  
                  
                     Komisija se je 20. maja 2021 po pregledu zaradi izteka ukrepov v skladu z Izvedbeno uredbo Komisije (EU) 2021/823 (6) odločila, da ohrani stopnjo izravnalnih dajatev, kot je bila določena v prvotni preiskavi in kot je bila spremenjena z Izvedbeno uredbo (EU) 2020/658.
                  
               
                     (6)
                  
                  
                     Ugotovila je, da bi iztek veljavnih ukrepov povzročil nadaljevanje subvencioniranja, saj bi se subvencionirani izvoz zadevnega izdelka v Unijo nadaljeval v znatnem obsegu. Poleg tega je glede na ogromno neizkoriščeno zmogljivost v Turčiji, privlačnost trga Unije, ravni cen uvoza iz Turčije in njihov verjetni učinek na industrijo Unije obstajala verjetnost nadaljevanja škode v primeru izteka ukrepov.
                  
               
                     (7)
                  
                  
                     Ugotovljeno je bilo, da v interesu Unije ni bilo utemeljenih razlogov, ki bi nasprotovali ohranitvi obstoječih ukrepov.
                  
               
                     (8)
                  
                  
                     Trenutno veljavne dokončne izravnalne dajatve znašajo od 1,5 % do 9,5 %.
                  
               1.2   Začetek delnega vmesnega pregleda
         
         
                     (9)
                  
                  
                     Komisija je 29. maja 2020 prejela zahtevek za delni vmesni pregled veljavne izravnalne dajatve v skladu s členom 19 Uredbe (EU) 2016/1037 (v nadaljnjem besedilu: osnovna uredba), ki ga je vložil proizvajalec izvoznik Selina Balik Isleme Tesis Ithalat Ihracat ve Ticaret Anonim Sirketi (v nadaljnjem besedilu: vložnik).Zahtevek za delni vmesni pregled je bil po obsegu omejen na preučitev subvencioniranja vložnika.
                  
               
                     (10)
                  
                  
                     Komisija je 5. februarja 2021 začela vmesni pregled izravnalnih ukrepov, ki se uporabljajo za uvoz nekaterih šarenk s poreklom iz Republike Turčije (v nadaljnjem besedilu: zadevna država) v Unijo, v skladu s členom 19 osnovne uredbe. V Uradnem listu Evropske unije je objavila obvestilo o začetku (v nadaljnjem besedilu: obvestilo o začetku) (7).
                  
               
                     (11)
                  
                  
                     Vložnik je trdil, da se zdi, da so se okoliščine, ki upravičujejo obstoječe izravnalne ukrepe, spremenile in da so bile, kar zadeva vložnika, trajne.
                  
               1.3   Obdobje preiskave v zvezi s pregledom in obravnavano obdobje
         
         
                     (12)
                  
                  
                     Pregled v zvezi s subvencioniranjem vložnika je zajemal obdobje od 1. januarja 2020 do 31. decembra 2020.
                  
               1.4   Zainteresirane strani
         
         
                     (13)
                  
                  
                     Komisija je v obvestilu o začetku zainteresirane strani pozvala, naj z njo stopijo v stik, če želijo sodelovati v pregledu. Poleg tega je o začetku pregleda izrecno obvestila vložnika, znane proizvajalce in združenja Unije ter vlado zadevne države ter jih povabila k sodelovanju.
                  
               
                     (14)
                  
                  
                     Zainteresirane strani so imele možnost, da predložijo pripombe o začetku pregleda in zahtevajo zaslišanje pred Komisijo in/ali pooblaščencem za zaslišanje v trgovinskih postopkih.
                  
               1.4.1   Izpolnjeni vprašalniki in preveritveni obiski
         
         
                     (15)
                  
                  
                     Komisija je poslala vprašalnike vložniku in organom zadevne države.
                  
               
                     (16)
                  
                  
                     Komisija je prejela izpolnjene vprašalnike tako od vložnika kot tudi od organov zadevne države.
                  
               2.   ZADEVNI IZDELEK IN PODOBNI IZDELEK
         
         2.1   Izdelek, ki se pregleduje
         
         
                     (17)
                  
                  
                     Izdelek, ki je predmet tega pregleda, so šarenke (Oncorhynchus mykiss)
                     
                                 —
                              
                              
                                 žive mase 1,2 kg ali manj posamezno ali
                              
                           
                                 —
                              
                              
                                 sveže, ohlajene, zamrznjene in/ali dimljene:
                                 
                                             —
                                          
                                          
                                             v obliki cele ribe (z glavo), s škrgami ali brez njih, z drobovjem ali brez njega, mase 1,2 kg ali manj posamezno, ali
                                          
                                       
                                             —
                                          
                                          
                                             brez glave, s škrgami ali brez njih, z drobovjem ali brez njega, mase 1 kg ali manj posamezno, ali
                                          
                                       
                                             —
                                          
                                          
                                             v obliki filetov mase 400 g ali manj posamezno,
                                          
                                       
                           s poreklom iz Republike Turčije, ki se trenutno uvrščajo pod oznake KN ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 in ex 0305 43 00 (oznake TARIC 0301919011, 0302118011, 0303149011, 0304429010, 0304829010 in 0305430011) (v nadaljnjem besedilu: izdelek, ki se pregleduje).
                  
               
                     (18)
                  
                  
                     Kot v prvotni preiskavi je Komisija ugotovila, da imata izdelek, ki se proizvaja v Turčiji in izvaža v Unijo, ter izdelek, ki ga v Uniji proizvaja in prodaja industrija Unije, enake osnovne fizikalne, tehnične in kemične lastnosti ter enake osnovne končne uporabe. Zato sta se ta izdelka štela za podobna izdelka v smislu člena 2(c) osnovne uredbe.
                  
               3.   UMIK ZAHTEVKA
         
         
                     (19)
                  
                  
                     Vložnik je v dopisu Komisiji z dne 30. novembra 2021 umaknil svoj zahtevek za vmesni pregled.
                  
               
                     (20)
                  
                  
                     V skladu s členom 14(1) osnovne uredbe se postopek lahko zaključi, razen če tak zaključek ne bi bil v interesu Unije.
                  
               
                     (21)
                  
                  
                     V preiskavi ni bilo ugotovljeno, da tak zaključek ne bi bil v interesu Unije.
                  
               
                     (22)
                  
                  
                     Poleg tega je Komisija 20. septembra 2021 začela delni vmesni pregled izravnalnih ukrepov, ki se uporabljajo za uvoz nekaterih šarenk s poreklom iz Republike Turčije (8) v Unijo, na ravni države. Zato bodo trenutno veljavni protisubvencijski ukrepi pregledani za vse proizvajalce izvoznike v tem okviru.
                  
               4.   SKLEP IN RAZKRITJE
         
         
                     (23)
                  
                  
                     Komisija je zato menila, da bi bilo treba postopek delnega vmesnega pregleda zaključiti brez uradne ugotovitve v zvezi s kakršnimi koli pomembnimi trajnimi spremembami in subvencioniranjem vložnika.
                  
               
                     (24)
                  
                  
                     Zainteresirane strani so bile o tem ustrezno obveščene in so imele možnost predložiti pripombe.
                  
               
                     (25)
                  
                  
                     Komisija ni prejela pripomb, ki bi kazale, da tak zaključek ne bi bil v interesu Unije.
                  
               
                     (26)
                  
                  
                     Ta sklep je v skladu z mnenjem odbora, ustanovljenega s členom 25(1) osnovne uredbe –
                  
               SPREJELA NASLEDNJI SKLEP:
         
            Člen 1
            Delni vmesni pregled izravnalnih ukrepov, ki se uporabljajo za uvoz nekaterih šarenk s poreklom iz Republike Turčije, ki se trenutno uvrščajo pod oznake KN ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 in ex 0305 43 00 (oznake TARIC 0301919011, 0302118011, 0303149011, 0304429010, 0304829010 in 0305430011), se, kar zadeva vložnika, zaključi.
         
         
            Člen 2
            Ta sklep začne veljati dan po objavi v Uradnem listu Evropske unije.
         
         
            V Bruslju, 9. marca 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 176, 30.6.2016, str. 55.
         
            (2)  Izvedbena uredba Komisije (EU) 2015/309 z dne 26. februarja 2015 o uvedbi dokončne izravnalne dajatve in dokončnem pobiranju začasne dajatve, uvedene na uvoz nekaterih šarenk s poreklom iz Turčije (UL L 56, 27.2.2015, str. 12).
         
            (3)  Izvedbena uredba Komisije (EU) 2018/823 z dne 4. junija 2018 o zaključku delnega vmesnega pregleda izravnalnih ukrepov, ki se uporabljajo za uvoz nekaterih šarenk s poreklom iz Republike Turčije (UL L 139, 5.6.2018, str. 14).
         
            (4)  Uvodna izjava 49 Izvedbene uredbe Komisije (EU) 2018/823.
         
            (5)  Izvedbena uredba Komisije (EU) 2020/658 z dne 15. maja 2020 o spremembi Izvedbene uredbe (EU) 2015/309 o uvedbi dokončne izravnalne dajatve in dokončnem pobiranju začasne dajatve, uvedene na uvoz nekaterih šarenk s poreklom iz Turčije, po vmesnem pregledu v skladu s členom 19(4) Uredbe (EU) 2016/1037 Evropskega parlamenta in Sveta (UL L 155, 18.5.2020, str. 3).
         
            (6)  Izvedbena uredba Komisije (EU) 2021/823 z dne 20. maja 2021 o uvedbi dokončne izravnalne dajatve na uvoz nekaterih šarenk s poreklom iz Turčije po pregledu zaradi izteka ukrepa v skladu s členom 18 Uredbe (EU) 2016/1037 Evropskega parlamenta in Sveta (UL L 183, 25.5.2021, str. 5).
         
            (7)  UL C 40, 5.2.2021, str. 12.
         
            (8)  UL C 380, 20.9.2021, str. 15.